alexandrainst/scandi-wiki huggingface dataset:
Lech Kaczyński

Lech Aleksander Kaczyński (fæddur 18. júní 1949 í Varsjá, dáinn 10. apríl 2010 í Smolensk í Rússlandi) var forseti Póllands frá 23. desember 2005 til 10. apríl 2010 þegar hann lést í flugslysi ásamt eiginkonu sinni og 95 öðrum, sem margir hverjir voru háttsettir í her Póllands. Erindi þeirra til Rússlands var að taka þátt í minningarathöfn vegna fjöldamorða Rússa á pólskum liðsforingjum í Katynskógi í seinni heimsstyrjöldinni.

Forsetar Póllands
Jarosław Kaczyński

Jarosław Aleksander Kaczyński (fæddur 18. júní 1949 í Varsjá) er formaður Laga og réttlætis (Prawo i Sprawiedliwość) og var forsætisráðherra Póllands frá 14. júlí 2006 til 16. nóvember 2007. Kaczyński stofnaði Lög og réttlæti ásamt tvíburabróður sínum, Lech Kaczyński, árið 2001.

Lög og réttlæti komust aftur til valda eftir þing- og forsetakosningar árið 2015. Síðan þá hefur flokkurinn staðið fyrir miklum breytingum á dómkerfi landsins. Kaczyński er hvorki forsætisráðherra né forseti í núverandi ríkisstjórn Laga og réttlætis en sem formaður stjórnarflokksins er hann í reynd leiðtogi ríkisstjórnarinnar og valdamesti stjórnmálamaður í Póllandi.

Tilvísanir

Forsætisráðherrar Póllands
Umsögn

Þessi grein fjallar um málfræðihugtakið umsögn. Umsögn getur líka átt við gagnrýni.

Umsögn  er í málfræði, sögn í persónuhætti. Umsögn er vanalega aðalsögn setningarinnar og er hún höfðuð sagnliðarins í setningunni. Umsögn getur verið samsett úr einni eða fleiri hjálparsögnum og höfði (aðalsögn). Umsögnin segir einnig hvað frumlagið og andlagið fá, gera, verða að þola og svo framvegis.

Dæmi
Umsögn getur verið ósamsett:
 Húsfreyjan eldaði matinn.
 Nemandinn lærir.
 Drengurinn velur áfanga.
 Konan fer í bíó.
 Konan fór í bíó.
Umsögn getur verið samsett
 Konan mun fara í bíó.
 Konan hefur farið í bíó.
 Konan mun hafa farið í bíó.
 Húsfreyjan hefur verið að elda í allan dag.
 Sigurborg hefur leyst vandann.

Gott að Vita
Ef að þú getur tekið sögnina og sett Að fyrir framan hana Þá er þetta umsögn

Tengt efni 
 Umsagnarliður
 Samsett umsögn 
 Sagnfylling

Tenglar
Umsögn 
Verkefni til að greina umsögn

Ítarefni
 Handbók í málfræði eftir Höskuld Þráinsson
 Setningafræði eftir Baldur Ragnarsson.

Tegundir sagna
Tengisögn

Tengisögn er í málfræði orð notað til að tengja saman frumlag setningar við umsögnina.

Tengisögn er stundum (en þó ekki alltaf) sögn.

Tengt efni 
 Að vera, eða að vera ekki
 Sagnorð

Heimildir
 Everaert, M. - van Riemsdijk, H - Goedemans, R. (eds) 2006 The Blackwell Companion to Syntax, Volumes I-V, Blackwell, London: see "copular sentences" and "existential sentences and expletive there" in Volume II.
 Kneale, W. - Kneale, M. 1962 The Development of Logic, Clarendon Press, Oxford.
 Valdman & Philippe Ann Pale Kreyol: An Introductory Course in Haitian Creole.
 Essay on Lakota syntax
 Moro, A. 1997 The raising of predicates. Predicative noun phrases and the theory of clause structure, Cambridge Studies in Linguistics, Cambridge University Press, Cambridge, England.

Tegundir sagna
Núþáleg sögn

Núþálegar sagnir eru aðeins ellefu sagnorð; eiga, mega, unna, kunna, knega, muna, munu, skulu, vilja, vita og þurfa. Í stað þátíðar í annarri kennimynd hafa þær nútíð. Núþálegar sagnir heita svo vegna þess að nútíð núþálegra sagna er mynduð með hljóðskiptum, eða á svipaðan hátt og þátíð sterkra sagna. Nafnháttarmerkið er ekki notað á eftir núþálegu sögnunum „munu“, „skulu“, „mega“ og „vilja“ (til dæmis er nafnháttarmerkið ekki notað á eftir sögninni að vilja í dæminu „ég vil borða kjúkling“).

Sögnin að knega þýðir að geta, megna, vera einhvers umkominn.

Annað 
 Til er vísa til að hjálpa manni að læra núþálegu sagnirnar:
 Unna, kunna, muna, má,
 munu, eiga, skulu,
 þurfa, vilja, vita, kná,
 verða hér í þulu.

Heimildir

Tenglar 
 Grein um núþálegu sögnina ‚skulu‘ á sagnavef Háskóla Íslands

 Grein um núþálegu sögnina ‚kunna‘ á sagnavef Háskóla Íslands

 Grein um núþálegu sögnina ‚muna‘ á sagnavef Háskóla Íslands

Tegundir sagna

en:Germanic verb#Preterite-presents
Kennimynd

Kennimynd  eru frumhlutar sagnorða sem aðrar beygingarmyndir eru dregnar af og sú mynd sem oft er gefin upp í orðabókum. Afleiddar myndir eru dregnar af kennimyndum sagnorða. Af fyrstu kennimynd eru nútíðarmyndir sagnarinnar dregnar. Af þriðju kennimynd sterkra sagna og núþálegra sagna er til dæmis dreginn viðtengingarháttur  þátíðar.

Kennimyndir íslenskra sagna 

Kennimyndir veikra sagna er eftirfarandi:

Hægt er að búa til viðtengingarhátt nútíðar (þó ég borði) frá fyrstu kennimynd (að borða)
Hægt er að búa til viðtengingarhátt þátíðar (þó ég borðaði) frá annari kennimynd (ég borðaði)

Kennimyndir sterkra sagna eru eftirfarandi:

Hægt er að búa til viðtengingarhátt nútíðar (þó ég finni) frá fyrstu kennimynd (að finna)
Hægt er að búa til viðtengingarhátt þátíðar (þó ég fyndi) frá þriðju kennimynd (við fundum)

Kennimyndir núþálegra sagna eru eftirfarandi:

Hægt er að búa til viðtengingarhátt nútíðar (þó ég kunni) frá fyrstu kennimynd (að kunna)
Hægt er að búa til viðtengingarhátt þátíðar (þó ég kynni) frá þriðju kennimynd (ég kunni)

Kennimyndir ri-sagna eru eftirfarandi:

{| class="wikitable"
!Fyrsta kennimynd
!Önnur kennimynd
!Þriðja kennimynd
|-
!nafnháttur
!fyrsta persóna eintala þátíð framsöguháttur
!lýsingarháttur þátíðar
|-
|Að snúa||Ég sneri ||Ég hef snúið
|-
|Að gróa||Ég greri||Ég hef gróið
|-
|Að núa||Ég neri'''||Ég hef núið|-
|Að róa||Ég reri||Ég hef róið|}

Hægt er að búa til viðtengingarhátt nútíðar (þó ég snúi) af fyrstu kennimynd (að snúa)
Hægt er að búa til viðtengingarhátt þátíðar (þó ég sneri) af annarri kennimynd (ég sneri'')

Tengt efni 
Kenniföll (hliðstæða nafnorða)
Orsakasögn
Tannhljóðsviðskeyti
Hljóðskipti

Neðanmálsgreinar

Sagnorð
Hús verslunarinnar

Hús verslunarinnar er bygging nálægt Kringlunni og við gatnamót Miklubrautar og Kringlumýrarbrautar í Reykjavík þar sem ýmis félög tengd viðskiptum á Íslandi hafa verið með rekstur. FÍS (Félag íslenskra stórkaupmanna) og VR (Verslunarmannafélag Reykjavíkur). Byggingameistari hússins var Kristinn Sveinsson. Fyrsta skóflustunga að húsinu var tekin 1976 og fyrstu skrifstofurnar teknar í notkun sumarið 1982 

Skammt frá Húsi verslunarinnar eru Kringlan og Borgarleikhúsið.

Tilvísanir

Byggingar í Reykjavík
Efnahagur Íslands
Friðrik V (veitingastaður)

Friðrik V var veitingastaður á Akureyri, síðast til húsa í Kaupvangsstræti 6, gegnt Hótel KEA, en var áður í Strandgötu. Staðurinn var opnaður þann 25. júlí 2001 og var í eigu Friðriks Vals Karlssonar, sem jafnframt var yfirkokkur, og konu hans, Arnrúnar Magnúsdóttur.

Staðurinn var þekktur fyrir að fylgja svokallaðri „Slow Food“ stefnu við matreiðslu og notaðist fyrst og fremst við ferskt hráefni af Eyjafjarðarsvæðinu. Árið 2006 var staðurinn valinn á lista Slow Food yfir 100 áhugaverðustu svæðisbundnu veitingastaði í heimi og var hann eini staðurinn á Íslandi sem hafði leyfi til að kenna sig við Slow Food og nota merki samtakanna. 

Veitingastaðnum var lokað 3. mars 2010.

Tenglar 
Heimasíða Friðriks V - skoðað 19. desember 2007.

Íslenskir veitingastaðir
Forsetakosningar á Íslandi 2008

Forsetakosningar á Íslandi 2008 fór fram þann 28. júní 2008, en enginn bauð sig fram gegn þáverandi forseta Ólafi Ragnari Grímssyni sem var því sjálfkjörinn og hóf sitt fjórða kjörtímabil.

Í nýársávarpi forseta 1. janúar 2008 gaf Ólafur Ragnar kost á sér til endurkjörs sem forseti Íslands. 

Ástþór Magnússon sem bauð sig fram í forsetakosningunum 1996 og 2004 hélt blaðamannafund í janúar 2008 þar sem hann gaf ekki upp hvort að hann sæktist sjálfur eftir embættinu en bauðst til þess að greiða kostnað vegna forsetakosninga úr eigin vasa ef af yrði. Hann lýsti því svo yfir í apríl að hann hygðist ekki bjóða sig fram.

Ekki kom til kosninga svo Ólafur Ragnar Grímsson var settur í settur í embætti forseta Íslands í fjórða sinn við hátíðlega athöfn 1. ágúst 2008. Næstu forsetakosningar voru haldnar árið 2012.

Tilvísanir

Tenglar
 Vefur Dómsmálaráðuneytisins um forsetakjör 2008
 Forsetakosningar.is , vefsíða Ástþórs Magnússonar um forsetakosningar

Íslensk stjórnmál
2008
Hey, Johnny!

Hey Johnny! er fyrsta breiðskífa Mínus. Hún var tekin upp og framleidd í október 1999 af Jón Skugga í Stúdíó Grjótnáman.

Lagalisti
Öll lög samin og flutt af Mínus. Guðni úr Klink syngur með á "Kolkrabbinn".

 "Stark Art Of Desire" - 04:26
 "Spastic Fiction" - 01:39
 "Desperately Seeking Satan - 02:25
 "In His Image" - 02:17
 "Filed" - 03:25
 "Lets Make Love On A Black Sunday" - 02:43
 "Kolkrabbinn" - 01:38
 "Reckless Opinion" - 02:03
 "Body Double" - 04:04
 "Desperate Dan" - 02:26
 "Tungulipur" - 11:29

Íslenskar hljómplötur
Hljómplötur gefnar út árið 1999
Bíafra

Bíafra var skammlíft ríki sem klauf sig frá Nígeríu árið 1967. Landið varð til eftir misheppnaða tilraun til valdaráns sem framkvæmd var af herforingjum frá igboþjóðflokkinum sem bjó í austurhluta landsins. Í kjölfar valdaránstilraunarinnar fylgdu ofsóknir og fjöldamorð á igbomönnum. Undirofurstinn Chukwuemeka Odumegwu Ojukwu lýsti þá yfir sjálfstæði héraðsins. Landið dró nafn sitt af því að það var við Bíafraflóa. Nígería brást við með því að senda herlið á staðinn og niðurstaðan var blóðug borgarastyrjöld. Mörg lönd studdu Bíafra með vopnabúnaði þótt aðeins Gabon, Haítí, Fílabeinsströndin, Tansanía og Sambía veittu landinu formlega viðurkenningu. Bretland og Sovétríkin studdu hins vegar Nígeríu. Eftir þriggja ára styrjöld var efnahagur ríkisins hruninn og hungursneyð vofði yfir. 1970 flúði Ojukwu og Nígería innlimaði svæðið að nýju. Nígería hafði bannað Rauða krossinum að starfa í Nígeríu 1969 en lét undan vegna mikillar gagnrýni erlendis frá. Áætlað er að ein milljón manna hafi látist í kjölfar borgarastyrjaldarinnar vegna sjúkdóma og hungurs.

Saga Nígeríu
Fyrrum Afríkuríki
Geiger-teljari

Geiger-teljari (eða Geiger-nemi) er geislanæmt mælitæki sem metur styrkleika geislunar í andrúmsloftinu. Þegar Geiger-teljarinn nemur geislavirka frumeind gefur mælirinn frá sér mörg stutt hátíðni píp og því örar sem geislunin er meiri. Auk þess sem styrkstikan þokast ofar á geislakvarðanum. 

Mælitæki
Geislun
18 (tala)

18 er náttúruleg tala. Talan á 18 kemur á eftir 17 og á undan 19. Með rómverskum tölum er hún skrifuð: XVIII eða xviij. Talan átján er á íslensku oft haft um marga, sbr. einn af átján: einn af mörgum (slæmum). Sú merking kemur t.d. fram í kvæði Hettu tröllkonu í Bárðar sögu Snæfellsáss:

 Út reri einn á báti
 Ingjaldr í skinnfeldi.
 Týndi átján önglum
 Ingjaldr í skinnfeldi
 og fertugu færi
 Ingjaldr í skinnfeldi.
 Aftr komi aldrei síðan
 Ingjaldr í skinnfeldi.

Einnig er oft talað um átján barna föður í álfheimum, með vísan til þjóðsögunnar um umskiptinginn í barnslíki, sem var reyndar eiginmaður álfkonu, og mælti: 

Nú em eg svo gamall sem á grönum má sjá, átján barna faðir í álfheimum, og hef eg þó aldrei séð svo langan gaur í svo lítilli grýtu.

Tölur
Slow Food

Slow Food (eða hægfæði  (stundum nefnd hægfæðishreyfingin) eru alþjóðleg samtök áhugafólks um mat og umhverfisvernd sem stofnuð voru á Ítalíu árið 1986. Samtökin voru stofnuð til höfuðs skyndibitamenningunni og til verndar staðbundnum mat og matreiðsluvenjum, bragðgæðum og þeim dýrum og plöntum sem liggja þessu til grundvallar. Áherslan hefur einnig beinst að því að koma á samskiptum á milli allra sem vilja vinna að heilbrigðri matvælaframleiðslu og efla meðal annars tengsl neytenda á Vesturlöndum við smáframleiðendur í þriðja heiminum gegnum tengslanetið Terra Madre. Í samtökunum eru nú meira en 100.000 meðlimir í 132 löndum.

Samtökin vinna að markmiðum sínum meðal annars með því að uppfræða almenning um mat, matarvenjur og matvælaframleiðslu, berjast gegn notkun skordýraeiturs, vinna að fjölbreytni í ræktun dýra og plantna og styðja við smáframleiðendur sem nota hefðbundnar aðferðir og lífræna ræktun. Samtökin reka einnig fræbanka. 

Aðalskrifstofa samtakanna eru í bænum Bra, sem er nálægt Tórínó á Norður-Ítalíu. Annaðhvert ár standa samtökin að geysistórri alþjóðlegri matvælasýningu í Tórínó, Salone del Gusto , þar sem áhersla er á að kynna framleiðslu smábænda og smáframleiðenda frá yfir 100 löndum en verksmiðjubúskap og fjöldaframleiðslu er úthýst. Jafnframt er umfangsmikil fræðslustarfsemi í tengslum við sýninguna og þar hefur meðal annars íslenskt skyr verið kynnt.

Ísland 
Slow Food hefur verið starfandi á Íslandi frá 2001, þegar deildin Slow Food Reykjavík Convivium var stofnað. Núverandi formaður (2009) er Dominique Plédel Jónsson. Samtökin hafa tilnefnt íslensku geitina á „bragðörk“ Slow Food sem dýrategund í útrýmingarhættu sem ber að vernda vegna þeirra afurða sem hún getur gefið af sér.

Rúnar Marvinsson er einn upphafsmaður að Slow Food eldamennsku á Íslandi. Hann eldaði í slow food stíl á gömlu Hótel Búðum og svo síðar á veitingastað sínum Við Tjörnina. Nokkrir íslenskir veitingastaðir hafa starfað í anda Slow Food, þar á meðal Lónkot í Skagafirði, Halastjarna í Öxnadal og Friðrik V á Akureyri. Friðrik V var þó eini íslenski veitingastaðurinn sem hafði, meðan hann starfaði, rétt til að kenna sig við Slow Food og nota auðkenni samtakanna, enda var veitingastaðurinn valinn á lista samtakanna yfir 100 áhugaverðustu svæðisbundnu veitingastaði í heimi árið 2006.

Tilvísanir

Tenglar 
 Heimasíða Slow Food samtakanna - skoðað 20. desember 2007.

Matargerð
Alþjóðastofnanir
Stórkrossi

Stórkrossi (fræðiheiti: Asterias rubens) er stjörnulaga fimmarma krossfiskur. Hann er oftast  10 til 15 sm í þvermál en getur orðið allt að 40 sm. 

Stórkrossi er rándýr sem lifir sjávarbotni. Fæða hans er ýmis botndýr eins og  samlokum og kuðungum. Heimkynni hans er í austanverðu Norður-Atlantshafi. Hann finnst allt í kringum Ísland. Hann er algengur á grunnsævi.

Við æxlast losar stórkrossi hrogn og svil út í sjó og til að frjóvgun verði þá þurfa bæði karl- og kvendýr að losa kynfrumur á sama tíma. Það gerist á vorin þegar blómi svifþörunga er í hámarki. Frjóvguðu eggin eru sviflæg og berast með straumum í tvo til þrjá mánuði. Lirfan tekur breytingum á þeim tíma og  sest svo að á botninum og fær útlit foreldra sinna. Þegar stórkrossi hefur verið tvö ár á botninum þá getur hann verið 6 sm í þvermál. Stórkrossi lifir í sjö til átta ár.

Ef stórkrossi missir arm þá getur annar vaxið í staðinn.

Heimild 
 Fjaran og hafið - Stórkrossi 

Krossfiskar
Bra

Bra er bær í sýslunni Cuneo í Fjallalandi á Ítalíu um 50km sunnan við Tórínó. Íbúar eru tæp 30 þúsund. Bærinn er meðal annars þekktur sem höfuðstöðvar „Slow Food“-hreyfingarinnar. Á milli Bra og hinnar fornu borgar Pollenzo er Pollenzo-kastali sem er á Heimsminjaskrá UNESCO.

Fjallaland
Santiago de Compostela

Santiago de Compostela (íslenska: Heilagur Jakob frá Compostela) er höfuðstaður Galisíu á Norðvestur-Spáni. Dómkirkjan í Santiago de Compostela var mikilvæg endastöð á pílagrímaleiðinni Vegur heilags Jakobs á miðöldum.

Tengt efni 
 Jakobsvegur

Borgir í Galisíu
Helgar borgir
Fjallaland

Fjallaland (fjallalenska Piemont; ítalska Piemonte; franska Piémont) er hérað á Ítalíu. Það þekur 25.399 km² og íbúar eru um 4,3 milljónir (2020). Höfuðstaður héraðsins er Tórínó. Héraðið dregur nafn sitt af því að það liggur við rætur Alpafjalla sem afmarka það á þrjá vegu. Það á landamæri að Frakklandi, Sviss og ítölsku héruðunum Langbarðalandi, Lígúríu og Ágústudal.

Héraðið varð hluti af Savoja árið 1046 og þegar greifadæmið varð að hertogadæmi árið 1416 var Tórínó gerð að höfuðborg. Þegar hertoginn af Savoja varð konungur Sardiníu varð Tórínó höfuðborg Konungsríkisins Sardiníu. Þar hófst síðan sameining Ítalíu 1859.

Fjallaland skiptist í sex sýslur:
 Alessandria
 Asti
 Biella
 Cuneo
 Novara
 Tórínó
 Verbania
 Vercelli
Íþróttafélag Hafnarfjarðar

Íþróttafélag Hafnarfjarðar, skammstafað ÍH, er íslenskt íþróttafélag í Hafnarfirði. Það var stofnað árið 1983. Til að byrja með var félagið stofnað utan um handknattleiksdeild félagsins. Síðar eða árið 1996 var stofnaður meistaraflokkur í knattspyrnu og hóf félagið þáttöku í 3. deild. Eftir nokkura ára baráttu náði félagið sumarið 2006 að vinna sig upp í 2 deild en liðið leikur í dag í þriðju efstu deild.
Handknattleiksdeild félagsins var endurvakin fyrir tímabilið 2013-2014 og endaði liðið í 7. sæti í fyrstu deild.

Íþróttabandalag Hafnarfjarðar

Hafnarfjörður
Hafnarfjörður
Evangelísk-lúthersk kirkja

Hin evangelíska lútherska kirkja er kirkjudeild sem stundar og boðar þá grein kristinnar trúar sem Marteinn Lúther stofnaði og er kennd við hann og boðun fagnaðarerindisins (evangelíon). Kennilega greinir hún sig frá öðrum kirkjudeildum með Ágsborgarjátningunni (frá 1530), höfuðjátningu lútherskra manna..

Evangelískt-lútherskar kirkjur eru oft undir ríkisvaldinu, og kallast þá þjóðkirkjur.

Íslenska þjóðkirkjan er langstærsta evangelísk-lútherska kirkjan á Íslandi. Nokkur minni trúfélög eru einnig evangelísk-lúthersk, stærst þeirra Fríkirkjan í Reykjavík og Fríkirkjan í Hafnarfirði.

Neðanmálsgreinar 

Lútherstrú
Vígslubiskup

Vígslubiskup er það embætti innan Íslensku þjóðkirkjunnar og sambærilegra kirkna sem er næst fyrir neðan biskup og næst fyrir ofan prófast. Á Íslandi eru tveir vígslubiskupar, og situr annar á Hólum í Hjaltadal í Skagafirði og hinn í Skálholti í Biskupstungum.

Stofnað var til vígslubiskupsembættanna samkvæmt stjórnarfrumvarpi sem samþykkt var á Alþingi 1909. Danakonungur hafði ákveðið með tilskipun 1787 að biskupar á Íslandi skyldu vígja hvorn annan en þyrftu ekki lengur að sækja sér vígslu til Danmerkur eins og verið hafði um aldir (nema hvað Bauka-Jón Vigfússon hafði verið vígður af Brynjólfi Sveinssyni Skálholtsbiskupi í Skálholti árið 1674). Samkvæmt þessari tilskipun vígði Sigurður Stefánsson Hólabiskup Geir Vídalín til embættis Skálholtsbiskups á Hólum 30. júlí 1797 en hann var eini biskupinn sem hlaut vígslu samkvæmt tilskipuninni því þegar Sigurður biskup lést ári síðar var ákveðið að sameina biskupsembættin. 

Þegar biskupinn var aðeins einn var ekki lengur hægt að fara að tilskipuninni og voru því eftirmenn Geirs allir vígðir í Danmörku, allt þar til Hallgrímur Sveinsson sagði af sér biskupsembætti haustið 1908 og vígði sjálfur eftirmann sinn, Þórhall Bjarnarson, í Dómkirkjunni í Reykjavík. Í framhaldi af því lagði Jón Þorkelsson fram tillögu um stofnun tveggja vígslubiskupaembætta og skyldu þeir hafa það embætti að vígja biskupa, svo og presta í forföllum biskups.

Vígslubiskupar hljóta biskupsvígslu þegar þeir eru settir í embætti og ef vígslubiskup er síðan kjörinn biskup þarf hann ekki að fá vígslu að nýju, er aðeins settur í embætti. 

Upphaflega voru mörk vígslubiskupsdæmanna þau sömu og gömlu biskupsdæmanna en þeim hefur nú verið breytt til að jafna stærð biskupsdæmanna. Ennfremur var ákveðið með lögum 1990 að vígslubiskuparnir skyldu sitja á gömlu biskupssetrunum og vera sóknarprestar þar.

Vígslubiskupar í Hólabiskupsdæmi 
1909 – 1927:  Geir Sæmundsson á Akureyri.
1928 – 1937:  Hálfdán Guðjónsson á Sauðárkróki.
1937 – 1959:  Friðrik J. Rafnar á Akureyri.
1959 – 1969:  Sigurður Stefánsson á Möðruvöllum í Hörgárdal.
1969 – 1981:  Pétur Sigurgeirsson á Akureyri, síðar biskup.
1982 – 1991:  Sigurður Guðmundsson á Grenjaðarstað, og á Hólum frá 1986.
1991 – 2002:  Bolli Gústavsson á Hólum.
2003 – 2012:  Jón Aðalsteinn Baldvinsson á Hólum.
2012 – 2022:  Solveig Lára Guðmundsdóttir.
2022 – :  Gísli Gunnarsson á Hólum.

Vígslubiskupar í Skálholtsbiskupsdæmi 
 1909 – 1930:  Valdimar Briem á Stóra-Núpi.
 1931 – 1936:  Sigurður P. Sívertsen prófessor í Reykjavík
 1937 – 1965:  Bjarni Jónsson í Reykjavík.
 1966 – 1983:  Sigurður Pálsson á Selfossi.
 1983 – 1989:  Ólafur Skúlason í Reykjavík, síðar biskup.
 1989 – 1994:  Jónas Gíslason í Skálholti.
 1994 – 2010:  Sigurður Sigurðarson í Skálholti.
 2010 – 2018:  Kristján Valur Ingólfsson
 2018 – :  Kristján Björnsson

Heimildir 
 

Embætti
Íslenska þjóðkirkjan
Vígslubiskupar
Visual Basic .NET

Visual Basic .NET (VB.NET) er forritunarmál hannað af Microsoft.

Forritunarmál
JScript

JScript er Microsoft-útgáfa af JavaScript (notuð í t.d. Internet Explorer, en ekki í Microsoft Edge). Útfærsla Microsoft heitir bara JScript til að losna við vörumerkja-vandamál ("[Microsoft] did not want to deal with Sun Microsystems about the trademark issue").

Vefforritunarmál
Jólatré

Jólatré er skrauttré sem eru notuð á jólum. Uppruna sinn á jólatréið sennilega að rekja til jólasiða fyrir kristna tíð.

Ísland
Á Íslandi hafa nordmannsþinur (sem er innflutt frá Danmörku), sitka-, blá- og rauðgreni, stafafura gjarnan verið notuð sem jólatré. Fjallaþinur gæti komið í stað nordmannsþins með ræktun á Íslandi. 

Þann 21. desember árið 1952 var kveikt á stóru jólatréi á Austurvelli, sem var gjöf frá Óslóarbúum til Reykvíkinga og var það fastur siður árlega til ársins 2015.

Á seinni árum hefur tréð verið fellt í Heiðmörk utan Reykjavíkur.

Tilvísanir

Jólasiðir
Jól á Íslandi
Aarbøger for nordisk Oldkyndighed og Historie

Aarbøger for nordisk Oldkyndighed og Historie – (af Íslendingum stundum kallaðar Árbækur Fornfræðafélagsins) – er danskt tímarit um fornleifafræði, gefið út af Fornfræðafélaginu í Kaupmannahöfn. Tímaritið er nú málgagn danskra fornleifafræðinga.

Fornminjanefndin eða Oldsagskommissionen (stofnuð 1807) gaf út tímaritið Antiqvariske Annaler 1812-1827 (í fjórum bindum), sem telja má undanfara Árbókanna, þó að útgefandinn sé annar. Þar var lýst þekktum og nýfundnum fornminjum, og safnauka Det Kongelige Museum for Nordiske Oldsager (sem síðar varð Þjóðminjasafnið í Kaupmannahöfn).  

Árið 1825 var Hið konunglega norræna fornfræðafélag stofnað með það að markmiði að gefa út íslenskar fornbókmenntir og auka þekkingu á fortíð Norðurlanda. Sama ár hóf félagið útgáfu tímarits (Hermod). Árið eftir kom út tímaritið: Tidsskrift for Nordisk Oldkyndighed, sem á næstu áratugum breytti nokkrum sinnum um nafn, og hefur frá 1866 komið út undir ofangreindum titli. (Antiquarisk Tidsskrift var um tíma gefið út samhliða, en er hér samt talið vera grein af stofni Árbókanna):

Hermod. Det Nordiske Oldskrift-Selskabs tidende for 1825-1826 (eitt bindi), ritstjóri Rasmus Kristján Rask.
Tidsskrift for Nordisk Oldkyndighed 1826-1829 (tvö bindi)
Nordisk Tidsskrift for Oldkyndighed 1832-1836 (þrjú bindi)
Annaler for nordisk Oldkyndighed og Historie 1836–1863 (23 bindi). Merkustu greinarnar voru þýddar og gefnar út í: 
Mémoires de la Société des Antiquaires du Nord 1836-1860 (fjögur bindi)
Antiquarisk Tidsskrift 1843-1863 (sjö bindi)

Þegar Carl Christian Rafn féll frá, 1864, urðu nokkur þáttaskil í þessari útgáfu. 
Aarbøger for nordisk Oldkyndighed og Historie 1866-2007. Merkustu greinarnar voru þýddar og birtar í: 
Mémoires de la Société Royale des Antiquaires du Nord, Nouvelle Série 1866-1934 (11 bindi)

Á fyrstu áratugum tímaritsins birtust þar margar greinar, sem fjalla frekar um sagnfræði en fornleifafræði. Einnig er þar talsvert af greinum um íslenskt efni.

Heimild
Danska Wikipedian, 21. desember 2007.

Fornleifafræði
Danmörk
Keilir

Keilir er móbergsfjall á Reykjanesskaga. Fjallið hefur myndast á ísöld við gos undir jökli án þess að gosið næði upp úr jökulísnum. Hæð Keilis er um 379 metrar yfir sjó. Keilir er keilulaga og sést víða að. Þegar ekið er í suðurátt eftir Suðurgötu í Reykjavík er Keilir beint fyrir augum. Hann er auðþekktur vegna lögunar sinnar. Sjómenn hafa löngum haft Keili sem mið og er hann til dæmis notaður þegar siglt er inn Hamarssund á leið inn til Sandgerðis. Af Keili er mikil og falleg útsýn og er auðveld ganga á fjallið að norðaustanverðu.

Fjöll á Íslandi
Suðurnes